b'\n_START_ARTICLE_\nSocialno podjetni\xc5\xa1tvo\n_START_PARAGRAPH_\nSocialno podjetni\xc5\xa1tvo (tudi skupnostno podjetni\xc5\xa1tvo) je spekter gospodarskih dejavnosti, ki niso niti del javnega niti del zasebnega sektorja, praviloma v lasti dele\xc5\xbenikov, katerih primarni namen ni ustvarjanje dobi\xc4\x8dka. Socialno podjetni\xc5\xa1tvo spodbuja sodelovanje in skupna vlaganja ljudi, prostovoljno delo ter krepi dru\xc5\xbebeno solidarnost, predvsem pa i\xc5\xa1\xc4\x8de inovativne poslovne re\xc5\xa1itve za zaznane socialne, okoljske, gospodarske in druge probleme. Z odpiranjem dodatnih delovnih mest, kjer zaradi nizkega dobi\xc4\x8dka zasebni sektor nima interesa in z zaposlovanjem ranljivih skupin na trgu dela (dolgotrajno brezposelne osebe, invalidi, starej\xc5\xa1i nezaposleni, ...) zagotavlja ve\xc4\x8danje dru\xc5\xbebene blaginje in bruto dodane sre\xc4\x8de._NEWLINE_Ker se na \xc5\xa1e nezadovoljene potrebe odzivajo z dru\xc5\xbebenimi inovacijami, socialna podjetja prispevajo k inteligentni rasti; ker upo\xc5\xa1tevajo svoj okoljski vpliv in dolgoro\xc4\x8dno vizijo, ustvarjajo trajnostno rast; ker se osredoto\xc4\x8dajo na \xc4\x8dloveka in socialno kohezijo, predstavljajo bistvo vklju\xc4\x8dujo\xc4\x8de rasti. Smisel njihovega obstoja je spodbujati dru\xc5\xbebene in gospodarske spremembe, ki prispevajo k uresni\xc4\x8devanju ciljev strategije Evropa 2020\n_START_SECTION_\nNa\xc4\x8dela in zahteve socialnega podjetni\xc5\xa1tva\n_START_PARAGRAPH_\nZakon o socialnem podjetni\xc5\xa1tvu (sprejet 7. marca 2011) dolo\xc4\x8da, da se v socialno podjetni\xc5\xa1tvo lahko vklju\xc4\x8dujejo nepridobitne pravne osebe, ki so ustanovljene na podlagi prostovoljne odlo\xc4\x8ditve ustanoviteljev. Cilj pravnih oseb ni izklju\xc4\x8dno pridobivanje dobi\xc4\x8dka, pa\xc4\x8d pa so ustanovljene prete\xc5\xbeno z namenom trajnega opravljanja dejavnosti socialnega podjetni\xc5\xa1tva ali drugih dejavnosti z namenom zaposlovanja najbolj ranljivih skupin na trgu dela, s \xc4\x8dimer se dosega javni interes. Zelo pomembno je tudi, da \xc4\x8dlani v njih delujejo prostovoljno ter da so pri upravljanju samostojne. Praviloma vklju\xc4\x8dujejo tudi prostovoljno delo. Posamezni ustanovitelji ali lastniki pri odlo\xc4\x8danju nimajo prevladujo\xc4\x8dega vpliva, odlo\xc4\x8ditve namre\xc4\x8d sprejemajo vsi \xc4\x8dlani ne glede na dele\xc5\xbe vlo\xc5\xbeenega kapitala, prav tako pa so v odlo\xc4\x8danje vklju\xc4\x8deni tudi dele\xc5\xbeniki. Dobi\xc4\x8dek, ki se ustvari v podjetju se ne deli med zaposlene, temve\xc4\x8d je namenjen za dejavnost socialnega podjetni\xc5\xa1tva ali druge nepridobitne namene. Zagotovljena mora biti preglednost in nadzor nad materialnim in finan\xc4\x8dnim poslovanjem. Predvsem pa morajo socialna podjetja trajno delovati v javno korist.\n_START_SECTION_\nPodro\xc4\x8dja in dejavnosti socialnega podjetni\xc5\xa1tva\n_START_PARAGRAPH_\nZakon o socialnem podjetni\xc5\xa1tvu dolo\xc4\x8da, da se dejavnosti socialnega podjetni\xc5\xa1tva lahko opravljajo na podro\xc4\x8djih socialnega, dru\xc5\xbeinskega varstva, varstva zdravja ter varstva invalidov; znanosti, raziskovanja, izobra\xc5\xbeevanja in vzgoje; zagotavljanja in organiziranja mladinskega dela; zagotavljanja socialne vklju\xc4\x8denosti, spodbujanja zaposlovanja in poklicnega usposabljanja oseb, ki so brezposelne ali jim grozi brezposelnosti. Dejavnosti socialnega podjetni\xc5\xa1tva se opravljajo tudi na podro\xc4\x8djih ekolo\xc5\xa1ke proizvodnje hrane; ohranjanja narave, urejanja in varstva okolja in za\xc5\xa1\xc4\x8dite \xc5\xbeivali; spodbujanja uporabe obnovljivih virov energije in razvoja zelene ekonomije; turizma za osebe, ki jim \xc5\xbeivljenjske razmere onemogo\xc4\x8dajo ali ovirajo dostop do turisti\xc4\x8dnih storitev; trgovine za socialno ogro\xc5\xbeene osebe; kulture, in ohranjanja kulturne, tehni\xc4\x8dne in naravne dedi\xc5\xa1\xc4\x8dine; amaterskega \xc5\xa1porta in telesne kulture; re\xc5\xa1evanja in za\xc5\xa1\xc4\x8dite ter na podro\xc4\x8djih spodbujanja razvoja lokalnih skupnosti in podpornih storitev za socialna podjetja.\n_START_SECTION_\nSocialno podjetni\xc5\xa1tvo v EU\n_START_PARAGRAPH_\nZa Evropsko unijo predstavlja socialna ekonomija zelo bistveno komponento evropskega ekonomskega modela in zelo pomembno aktivnost v promoviranju socialne kohezije in demokracije. Razvoj socialne ekonomije je v vsaki izmed dr\xc5\xbeav EU potekal razli\xc4\x8dno._NEWLINE_Evropska komisija je leta 1997 oblikovala t. i.\xc2\xa0\xc2\xbbtretji sistem\xc2\xab, v katerega so bile poleg kooperativ in t. i. skupnostnih organizacij vklju\xc4\x8dena \xc5\xa1e razli\xc4\x8dna dru\xc5\xa1tva in zveze ter neprofitne organizacije.\n_START_SECTION_\nItalija\n_START_PARAGRAPH_\nV Italiji je pravna oblika socialnega podjetja t. i. socialna kooperativa, vendar pa se med socialna podjetja po navadi uvr\xc5\xa1\xc4\x8dajo tudi prostovoljna zdru\xc5\xbeenja, skladi, socialna in kulturna zdru\xc5\xbeenja in nevladne organizacije._NEWLINE_Upravi\xc4\x8denci socialne ekonomije so v Italiji vse osebe z omejitvami \xe2\x80\x93 sem poleg invalidov, starej\xc5\xa1ih od 55 let, dolgotrajno brezposelne oseb in drugih spadajo tudi osebe s sistemskimi omejitvami oziroma te\xc5\xbeavami pri doseganju sprejemljivih standardov (odvisniki od razli\xc4\x8dnih substanc, biv\xc5\xa1i zaporniki, osebe s pomanjkljivimi delovnimi izku\xc5\xa1njami oz. z odsotnostjo le teh, osebe z zastarelimi znanji, imigranti in druge osebe, ki imajo te\xc5\xbeave na trgu dela)._NEWLINE_Podro\xc4\x8dje razvoja socialnih podjetij ureja krovni zakon 381/91, pri \xc4\x8dimer pa moramo poudariti, da imajo regije mo\xc5\xbenost dodajanja svojih lastnih regijskih zakonov. Omenjeni zakon zagotavlja tudi dav\xc4\x8dne olaj\xc5\xa1ave za socialna zdru\xc5\xbeenja. Tudi v Italiji socialna podjetja delujejo v \xc5\xa1irokem spektru aktivnosti, ki se navadno nana\xc5\xa1ajo na socialne/humanitarne storitve, izobra\xc5\xbeevanje, zdravstveno nego, kulturo, rekreacijo, interesna zdru\xc5\xbeenja, turisti\xc4\x8dne aktivnosti itd.\n_START_SECTION_\nFinska\n_START_PARAGRAPH_\nNa Finskem socialna podjetja niso del socialne ekonomije, pa\xc4\x8d pa spadajo v podjetni\xc5\xa1ki sektor. Socialno podjetje deluje zaradi dobi\xc4\x8dka, proizvaja dobrine ali izvaja potrebne storitve na trgu, prav tako pa lahko deluje v vseh panogah._NEWLINE_Edini pogoj, da podjetje pridobi status socialnega podjetja je ta, da zaposluje najmanj 30% invalidov ali kombinacije invalidov in dolgotrajno brezposelnih, pri \xc4\x8dimer so ta podjetja obravnavana enako kot ostala \xe2\x80\x93 izjema so le dolo\xc4\x8dene podpore pri zaposlovanju. Na primer vi\xc5\xa1ina subvencije za zaposlitev invalida ali dolgotrajno brezposelne osebe je enaka kot v drugih podjetjih, vendar pa je ta podpora subvencionirana dalj \xc4\x8dasa._NEWLINE_Pravne oblike, ki prevzemajo socialna podjetja na Finskem so predvsem dru\xc5\xbebe z omejeno odgovornostjo, skladi ter kooperative.'